**Barack Hussein Obama II** (født [4. august](https://da.wikipedia.org/wiki/4._august) [1961](https://da.wikipedia.org/wiki/1961) i [Honolulu](https://da.wikipedia.org/wiki/Honolulu) på [Hawaii](https://da.wikipedia.org/wiki/Hawaii) i [USA](https://da.wikipedia.org/wiki/USA)) er en amerikansk [politiker](https://da.wikipedia.org/wiki/Politiker), der var USA's 44. [præsident](https://da.wikipedia.org/wiki/Amerikanske_pr%C3%A6sidenter) fra 2009 til 2017. Han var den første [afroamerikanske](https://da.wikipedia.org/wiki/Afroamerikaner) præsident i [USA's historie](https://da.wikipedia.org/wiki/USA%27s_historie).

Han er uddannet i [statskundskab](https://da.wikipedia.org/wiki/Statskundskab) og [international politik](https://da.wikipedia.org/wiki/International_politik) fra [Columbia University](https://da.wikipedia.org/wiki/Columbia_University). Efter universitetet arbejdede han i en forening med at forbedre forholdene i fattige områder i [Chicago](https://da.wikipedia.org/wiki/Chicago) plaget af [kriminalitet](https://da.wikipedia.org/wiki/Kriminalitet) og høj [arbejdsløshed](https://da.wikipedia.org/wiki/Arbejdsl%C3%B8shed). Han tog sin [juridiske](https://da.wikipedia.org/wiki/Jura) [embedseksamen](https://da.wikipedia.org/wiki/Embedseksamen) fra [Harvard Law School](https://da.wikipedia.org/wiki/Harvard_Law_School), hvor han blev den første afroamerikanske [redaktør](https://da.wikipedia.org/wiki/Redakt%C3%B8r) på det juridiske fakultets tidsskrift [*Harvard Law Review*](https://da.wikipedia.org/w/index.php?title=Harvard_Law_Review&action=edit&redlink=1). Efterfølgende blev han [advokat](https://da.wikipedia.org/wiki/Advokat) med speciale i [borgerlige rettigheder](https://da.wikipedia.org/wiki/Borgerlige_rettigheder) og underviste i [forfatningsret](https://da.wikipedia.org/wiki/Forfatningsret) på [University of Chicago Law School](https://da.wikipedia.org/wiki/University_of_Chicago) fra [1992](https://da.wikipedia.org/wiki/1992) til [2004](https://da.wikipedia.org/wiki/2004).

Den [3. oktober](https://da.wikipedia.org/wiki/3._oktober) [1992](https://da.wikipedia.org/wiki/1992) giftede han sig med [Michelle Robinson](https://da.wikipedia.org/wiki/Michelle_Obama), og sammen har de to døtre, Malia Ann Obama (født [4. juli](https://da.wikipedia.org/wiki/4._juli) [1998](https://da.wikipedia.org/wiki/1998)) og Natasha ("Sasha") Obama (født [10. juni](https://da.wikipedia.org/wiki/10._juni) [2001](https://da.wikipedia.org/wiki/2001)).

I [1996](https://da.wikipedia.org/wiki/1996) blev Obama valgt til [Illinois' senat](https://da.wikipedia.org/wiki/Illinois%27_senat) fra de samme områder i Chicago, hvor han tidligere arbejdede for at forbedre forholdene. han fik tværpolitisk støtte for lovgivningen, der på daværende tidspunkt reformerede [etik](https://da.wikipedia.org/wiki/Etik) og forhold for sundhedspersonalet. Han støttede endvidere et lovforslag om øget [skattefradrag](https://da.wikipedia.org/wiki/Skattefradrag) for lavtlønnede lønmodtagere og øget tilskud til børnepasning.

Han genvalgtes efterfølgende til Illinois' delstatssenat i [1998](https://da.wikipedia.org/wiki/1998) og [2002](https://da.wikipedia.org/wiki/2002). Han blev kendt i en bredere offentlighed, da han ved det [demokratiske](https://da.wikipedia.org/wiki/Demokratiske_parti_(USA)) partikonvent i [2004](https://da.wikipedia.org/wiki/2004) holdt hovedtalen, der motiverede [John Kerrys](https://da.wikipedia.org/wiki/John_Kerry) nominering som partiets præsidentkandidat.[[7]](https://da.wikipedia.org/wiki/Barack_Obama#cite_note-7) Samme år ved valget til det føderale [senat](https://da.wikipedia.org/wiki/Senatet_(USA)) i november 2004 i Illinois, vandt Obama en jordskredssejr over sin [republikanske](https://da.wikipedia.org/wiki/Republikanske_parti_(USA)) modstander [Alan Keyes](https://da.wikipedia.org/w/index.php?title=Alan_Keyes&action=edit&redlink=1). Obama var herefter i en årrække USA's eneste siddende afroamerikanske senator – og kun den femte i historien.[[8]](https://da.wikipedia.org/wiki/Barack_Obama#cite_note-8)

Den [10. februar](https://da.wikipedia.org/wiki/10._februar) [2007](https://da.wikipedia.org/wiki/2007) i [Springfield](https://da.wikipedia.org/wiki/Springfield_(Illinois)) i Illinois meddelte Obama, at han stillede op som demokraternes kandidat til det [præsidentvalget i 2008](https://da.wikipedia.org/wiki/Amerikanske_pr%C3%A6sidentvalg_2008). Efter et tæt løb og et [primærvalg](https://da.wikipedia.org/wiki/Prim%C3%A6rvalg) i [2008](https://da.wikipedia.org/wiki/2008) mod [Hillary Clinton](https://da.wikipedia.org/wiki/Hillary_Clinton), vandt Obama partiets nominering. Han vandt efterfølgende præsidentvalget ved at besejre den republikanske kandidat [John McCain](https://da.wikipedia.org/wiki/John_McCain), og Obama indsattes som præsident den [20. januar](https://da.wikipedia.org/wiki/20._januar) [2009](https://da.wikipedia.org/wiki/2009). Ni måneder senere modtag han [Nobels fredspris](https://da.wikipedia.org/wiki/Nobels_fredspris). I april [2011](https://da.wikipedia.org/wiki/2011) meddelte Obama, at han genopstillede til det [præsidentvalget i 2012](https://da.wikipedia.org/wiki/Amerikanske_pr%C3%A6sidentvalg_2012), og den [6. november](https://da.wikipedia.org/wiki/6._november) [2012](https://da.wikipedia.org/wiki/2012) vandt han over den republikanske kandidat [Mitt Romney](https://da.wikipedia.org/wiki/Mitt_Romney).

Som præsident har Obama underskrevet den økonomiske [stimulus](https://da.wikipedia.org/wiki/Stimulus)' lovgivning i form af den amerikanske "American Recovery and Reinvestment Act of 2009" (nyttiggørelse og geninvestering) og "Tax Relief, Unemployment Insurance Reauthorization, and Job Creation Act of 2010" (skattelettelser, arbejdsløshedsforsikring og jobskabelse) som reaktion på den [finansielle](https://da.wikipedia.org/wiki/Finanskrisen_2007-2010)- og [økonomisk krise](https://da.wikipedia.org/wiki/%C3%98konomisk_krise_i_2008-2012). Andre store indenrigspolitiske initiativer omfatter blandt andet indførelsen af [sundhedsreformen i USA](https://da.wikipedia.org/wiki/Sundhedsreformen_i_USA). I udenrigspolitikken sluttede Obama den amerikanske militære indblanding i [Irakkrigen](https://da.wikipedia.org/wiki/Irakkrigen), øgede de militære styrker i [Afghanistan](https://da.wikipedia.org/wiki/Afghanistan), underskrev sammen med [Rusland](https://da.wikipedia.org/wiki/Rusland) "START"-[traktaten](https://da.wikipedia.org/wiki/Traktat) om våbenkontrol, beordrede amerikansk militær indblanding i [Libyen](https://da.wikipedia.org/wiki/Libyen) og beordrede den militære operation i [Pakistan](https://da.wikipedia.org/wiki/Pakistan), som resulterede i [Osama bin Ladens](https://da.wikipedia.org/wiki/Osama_bin_Laden) død. I maj [2012](https://da.wikipedia.org/wiki/2012) blev Obama den første amerikanske præsident, der offentligt meldte ud, at han støtter homoseksuelle vielser.

## Baggrund og opvækst

[Honolulu](https://da.wikipedia.org/wiki/Honolulu) og [Waikiki](https://da.wikipedia.org/wiki/Waikiki)

Obamas far, Barack Hussein Obama, Sr., var [kenyaner](https://da.wikipedia.org/wiki/Kenya) fra [Luo](https://da.wikipedia.org/wiki/Luo_(Kenya_og_Tanzania))-stammen. Faren havde to børn med sin kone Kezia før han tog til USA i [1959](https://da.wikipedia.org/wiki/1959) under et amerikansk assistanceprogram for at bringe lovende studenter fra Kenya til USA. Dette program modtog også finansiel støtte fra daværende senator [John F. Kennedy](https://da.wikipedia.org/wiki/John_F._Kennedy), men først fra året efter.[[9]](https://da.wikipedia.org/wiki/Barack_Obama#cite_note-9)

Obamas mor Ann Dunham var fra [Kansas](https://da.wikipedia.org/wiki/Kansas).[[10]](https://da.wikipedia.org/wiki/Barack_Obama#cite_note-10) De mødtes ved [University of Hawaii](https://da.wikipedia.org/wiki/University_of_Hawaii) hvor Obama Sr. havde fået et uddannelsesstipendiat og Ann Dunham studerede [antropologi](https://da.wikipedia.org/wiki/Antropologi). De blev gift i 1960 og Obama blev født 4. august året efter, Ann var da 18 år. Faren havde fået opdragelse som [muslim](https://da.wikipedia.org/wiki/Islam), men var blevet [ateist](https://da.wikipedia.org/wiki/Ateist) før han mødte Ann Dunham.

Da sønnen var to år, forlod faren familien og deltog nogle semestre i et [doktorgradsprogram](https://da.wikipedia.org/wiki/Doktorgrad) på Harvard før han flyttede tilbage til Kenya.

Da Barack var seks år giftede moderen sig med en indonesisk mand, Lolo Soetolo, som arbejdede i olieindustrien, og familien flyttede til [Jakarta](https://da.wikipedia.org/wiki/Jakarta) i [Indonesien](https://da.wikipedia.org/wiki/Indonesien). Obama fulgte undervisningen i to år på den [katolske](https://da.wikipedia.org/wiki/Katolicisme) skole Strada Asisia, og derefter to år på en offentlig skole åben for alle trosretninger. Påstande fra januar 2007 om, at Obama havde gået på en islamisk [madrassa](https://da.wikipedia.org/wiki/Madrassa) i barndommen er ikke korrekte, men eftersom Indonesien er overvejende muslimsk var der for det meste muslimske elever på de fleste af andre skoler.[[11]](https://da.wikipedia.org/wiki/Barack_Obama#cite_note-11)

Efter fire år gik morens andet ægteskab i opløsning, og Obama blev sendt til bedsteforældrene på Hawaii mens moren fortsatte studierne i Indonesien. Bedstefaren levede af at sælge [forsikringer](https://da.wikipedia.org/wiki/Forsikring), men Obama var dygtig i skolen og fik [stipendium](https://da.wikipedia.org/wiki/Stipendium) på en dyr [high school](https://da.wikipedia.org/wiki/High_school) i Waikiki. I sin selvbiografi fortæller han at der var en periode med mange fester, hvor han også prøvede [marijuana](https://da.wikipedia.org/wiki/Marijuana) og [kokain](https://da.wikipedia.org/wiki/Kokain).

Hans far døde i en trafikulykke i Kenya da Obama var 21 år, og moren døde af [kræft](https://da.wikipedia.org/wiki/Kr%C3%A6ft) i 1995, få måneder efter at han udgav sin selvbiografi – *Dreams from My Father*. I bogen beskriver han sine erfaringer med at vokse op i morens amerikanske middelklasseomgivelser. Kendskabet til sin afrikanske far, som han kun mødte igen én gang, da han var i Staterne på kort besøg i 1971, havde han for det meste fra familiefortællinger og fotografier. I bogen beskriver han, at faren ikke lignede nogen af de øvrige mennesker i familien – "han var helt sort, og min mor var hvid som mælk" – var noget han knapt registrerede eller reflekterede over i tidlig barndom.

## Uddannelse

Efter high school fik Obama et stipendium og begyndte studierne ved *Occidental College*, som er et privat [college](https://da.wikipedia.org/wiki/College) i [Los Angeles](https://da.wikipedia.org/wiki/Los_Angeles). Efter to år overførtes han til Columbia, hvor han fuldførte laveregradsstudierne med fordybning i statskundskab. Efter at han [dimitterede](https://da.wikipedia.org/wiki/Dimission) i [1983](https://da.wikipedia.org/wiki/1983), arbejdede han et år i [New York](https://da.wikipedia.org/wiki/New_York_City), før han flyttede til Chicago.

Her arbejdede han tre år hos en [kirkelig](https://da.wikipedia.org/wiki/Kirke_(institution)) [hjælpeorganisation](https://da.wikipedia.org/wiki/Hj%C3%A6lpeorganisation), som hjalp arbejdsløse i fattige kvarterer. I [1988](https://da.wikipedia.org/wiki/1988) forlod han byen for at studere jura på Harvard. Her blev han den første afroamerikanske formand for *Harvard Law Review* og modtog en [magistergrad](https://da.wikipedia.org/wiki/Magister) i [1991](https://da.wikipedia.org/wiki/1991) med topkarakterer.

Tilbage i Chicago deltog Obama i arbejdet med at få vælgere til at registrere sig, før han blev ansat i et [advokatfirma](https://da.wikipedia.org/wiki/Advokat), som arbejder med borgerrettigheder. Desuden [underviste](https://da.wikipedia.org/wiki/Undervisning) han i jura på [University of Chicago](https://da.wikipedia.org/wiki/University_of_Chicago).

## Præsidentvalget 2008

Uddybende Uddybende artikel: [Amerikanske præsidentvalg 2008](https://da.wikipedia.org/wiki/Amerikanske_pr%C3%A6sidentvalg_2008)

### **Opstilling**

Valgkamp i [South Carolina](https://da.wikipedia.org/wiki/South_Carolina) i august 2007.

Den [10. februar](https://da.wikipedia.org/wiki/10._februar) [2007](https://da.wikipedia.org/wiki/2007) meddelte Obama, at han stillede op som kandidat til præsidentvalget i 2008. Det skete i en tale, som Obama holdt foran den gamle regeringsbygning i Springfield, Illinois; den historiske kulisse gav han en særlig plads i talen, idet han citerede [Abraham Lincoln](https://da.wikipedia.org/wiki/Abraham_Lincoln), som i samme hus havde talt om at "samle et splittet hus".[[12]](https://da.wikipedia.org/wiki/Barack_Obama#cite_note-12)

### **Primærvalg**

[3. januar](https://da.wikipedia.org/wiki/3._januar) [2008](https://da.wikipedia.org/wiki/2008) holdt [Iowa](https://da.wikipedia.org/wiki/Iowa) [caucuses](https://da.wikipedia.org/w/index.php?title=Caucus&action=edit&redlink=1), som gav Obama en overraskende klar sejr (37,6 %) i en stat med overvejende hvide vælgere. [John Edwards](https://da.wikipedia.org/wiki/John_Edwards) fik 29,7 % og Hillary Clinton 29,5 %.[[13]](https://da.wikipedia.org/wiki/Barack_Obama#cite_note-13) Ugen efter vandt Clinton [New Hampshire](https://da.wikipedia.org/wiki/New_Hampshire), hvorefter Obama tog sejren i [South Carolina](https://da.wikipedia.org/wiki/South_Carolina) og [Nevada](https://da.wikipedia.org/wiki/Nevada). [Exit poll](https://da.wikipedia.org/wiki/Exit_poll)-undersøgelser tydede på, at Obama havde et forspring blandt unge såvel som højtuddannede og vælgere, der ikke var registrerede som demokrater, mens Clinton stod stærkt blandt ældre og blandt demokratiske kernevælgere, ikke mindst arbejdere. South Carolinas sorte stemte for ham i uventet stort tal, en tendens som fortsatte og var medvirkende til at Obamas race uundgåeligt blev et tema for Clinton-lejren. 5. februar stemte vælgerne i hele 24 stater, hvoraf Clinton vandt de største, men Obama de fleste, hvorefter han foreløbigt havde et samlet forspring af delegerede til konventet. Dette udbyggede han ved 12 sejre i træk i løbet af februar måned.

Spørgsmålet om Obamas racetilhørsforhold fik fornyet liv, da de store tv-stationer udsendte kontroversielle dele af [Jeremiah Wrights](https://da.wikipedia.org/w/index.php?title=Jeremiah_Wright&action=edit&redlink=1) prædikener. Wright havde været Obama og hans families lokale præst og ven i 20 år, og lagde i sine taler ikke skjul på de historiske modsætninger mellem sorte og hvide. I en 30 minutter lang tale i [Philadelphia](https://da.wikipedia.org/wiki/Philadelphia) [18. marts](https://da.wikipedia.org/wiki/18._marts) gav Obama under overskriften *A More Perfect Union*[[14]](https://da.wikipedia.org/wiki/Barack_Obama#cite_note-14) sin opfattelse af baggrunden for de racemodsætninger, der stadig eksisterer. Talen blev af kommentatorer betegnet som "stor"[[15]](https://da.wikipedia.org/wiki/Barack_Obama#cite_note-15), "skelsættende"[[16]](https://da.wikipedia.org/wiki/Barack_Obama#cite_note-16). [Jon Stewart](https://da.wikipedia.org/wiki/Jon_Stewart) sagde således i [*The Daily Show*](https://da.wikipedia.org/wiki/The_Daily_Show), at "Obama talte om race til amerikanerne, som om de var voksne mennesker".[[17]](https://da.wikipedia.org/wiki/Barack_Obama#cite_note-17)[[18]](https://da.wikipedia.org/wiki/Barack_Obama#cite_note-18)

21. marts fik Obama officielt støtte fra [New Mexico](https://da.wikipedia.org/wiki/New_Mexico)-[guvernører](https://da.wikipedia.org/wiki/Guvern%C3%B8r) [Bill Richardson](https://da.wikipedia.org/wiki/Bill_Richardson)[[19]](https://da.wikipedia.org/wiki/Barack_Obama#cite_note-19), som har siddet i Bill Clintons regering, og hvis støtte kan betyde større opbakning til Obama fra den store gruppe af [latinamerikanske](https://da.wikipedia.org/wiki/Latinamerikansk) (*hispanic*) vælgere i især sydvestlige stater.

Efter de sidste primærvalg 3. juni 2008 havde Obama samlet det nødvendige flertal af delegerede til at kunne erklære sig som sit partis præsidentkandidat, 2154 mod Hillary Clintons 1919.[[20]](https://da.wikipedia.org/wiki/Barack_Obama#cite_note-20)

### **Præsidentvalgkampen**

Efter at Obama vandt nomineringen som demokraternes præsidentkandidat begyndte (for alvor) valgkampen mellem Obama og [John McCain](https://da.wikipedia.org/wiki/John_McCain).

I de fleste meningsmålinger i sommeren 2008 havde Obama en mindre føring over McCain, der dog forblev relativt tæt på Obama, og kandidaterne kæmpede intenst i løbet af sommeren.

En af indsigelserne fra republikansk side mod Barack Obama var hans manglende erfaring, herunder især hans manglende udenrigspolitiske erfaring. Meget utraditionelt for en præsidentkandidat valgte Barack Obama i anden halvdel af juli at tage på en omfattende rejse til bl.a. [Afghanistan](https://da.wikipedia.org/wiki/Afghanistan) og [Irak](https://da.wikipedia.org/wiki/Irak), ligesom han turnerede [Europa](https://da.wikipedia.org/wiki/Europa) og besøgte [Frankrig](https://da.wikipedia.org/wiki/Frankrig), [Storbritannien](https://da.wikipedia.org/wiki/Storbritannien) og [Tyskland](https://da.wikipedia.org/wiki/Tyskland). Turens klimaks blev Obamas tale for omkring 200.000 mennesker i [Berlin](https://da.wikipedia.org/wiki/Berlin) den 24. juli 2008.

Den [23. august](https://da.wikipedia.org/wiki/23._august) [2008](https://da.wikipedia.org/wiki/2008) præsenterede Obama sin vicepræsidentkandidat [Joe Biden](https://da.wikipedia.org/wiki/Joe_Biden), der havde fungeret som staten [Delawares](https://da.wikipedia.org/wiki/Delaware) senator i over 30 år, og bragte dermed også i meget høj grad erfaring til den demokratiske del af stemmesedlen.

Ved det Demokratiske konvent blev Obama formelt valgt som Demokraternes præsidentkandidat den [28. august](https://da.wikipedia.org/wiki/28._august) [2008](https://da.wikipedia.org/wiki/2008). Meget utraditionelt afholdtes sidste dag af det fire dage lange konvent på et udendørs stadion (Mile High Stadium i [Denver](https://da.wikipedia.org/wiki/Denver)), hvor Obama således kunne holde tale til over 70.000 mennesker.

Under konventet steg Obamas føringer i meningsmålingerne, og i højere og højere grad var Obama alene i rampelyset, mens McCain havde svært ved at trænge igennem. Dagen efter talen i Denver offentliggjorde McCain, at [Sarah Palin](https://da.wikipedia.org/wiki/Sarah_Palin) var hans vicepræsidentkandidat. Palin var et efter traditionelle standarder meget ubeskrevet blad, og der var stærke diskussioner om hvorvidt hun var fornødent kvalificeret eller ej. Overraskelserne, diskussionerne og det forhold at Palin kunne blive USA's første kvindelige vicepræsident, gjorde imidlertid, at McCain fik fokus tilbage til den republikanske side, og for en periode overtog McCain føringen i de fleste meningsmålinger.

Til trods for, at det nu var sikkert, at den kommende præsident og vicepræsident for første gang ikke ville være to hvide mænd, var det formentlig ikke historiens vingesus, der blev den største faktor i valgkampen. Under valgkampen tog den finansielle krise således til, og det generelle indtryk var, at Obama for det første håndterede balancegangen mellem krise og valgkamp bedst, og for det andet viste meningsmålinger, at den amerikanske befolkning havde stærkest tiltro til Obama i forhold til økonomi. McCains beslutning om på et tidspunkt, at suspendere sin valgkamp, viste sig efter de flestes opfattelse således at være en overreaktion og McCains kommentarer om den amerikanske økonomis fundamentale styrke fulgte ham valgkampen ud.

Som traditionen byder, mødtes Obama og McCain i tre tv-debatter under valgkampen. De fleste kommentatorer havde Obama som (beskeden) vinder af alle tre, men debatterne vurderedes ikke at have gjort de store udslag. Meget utraditionelt var det i øvrigt debatten mellem de to vicepræsidentkandidater, der trak flest seere, hvilket utvivlsomt skyldtes de mange diskussioner om og fokusering på Palins kvalifikationer.

Obama holder sin sejrstale i Grant Park i sin hjemby Chicago, efter det er offentliggjort, at han bliver USA's 44. præsident.

Som traditionen byder, fulgte begge præsidentkandidater et ekstremt krævende og omfattende program under valgkampen, med særlig fokus på de såkaldte [svingstater](https://da.wikipedia.org/wiki/Svingstat), og endnu større intensivering i de sidste uger op til valget den [4. november](https://da.wikipedia.org/wiki/4._november) [2008](https://da.wikipedia.org/wiki/2008). Blot lidt over en uge før valget, valgte Obama meget overraskende at tage en kort pause for at besøge sin mormor på Hawaii. Obamas stab oplyste, at mormoren var meget syg, og skæbnen ville da også, at hun døde dagen før valget.

Som altid var valget i princippet spændende til det sidste, men Obama førte i alle meningsmålinger op til valget, og havde gjort det i stort set alle meningsmålinger i en ganske lang periode op til valget. Det var almindelig anerkendt, at McCain skulle vinde mere eller mindre alle af de (tilbageværende) svingstater for at blive præsident, og under valgaftenen stod det relativt hurtigt klart, at Obama ville vinde flere af de afgørende svingstater.

Kort over resultatet af [præsidentvalget i USA 2008](https://da.wikipedia.org/wiki/Amerikanske_pr%C3%A6sidentvalg_2008). Blå stater stemte for Barack Obama, røde for [John McCain](https://da.wikipedia.org/wiki/John_McCain). Obama sejrede med 365 valgmandstemmer mod 173 med McCain.

Kl 23.00 amerikansk østkyst-tid lukkede valgstederne i blandt andet [Californien](https://da.wikipedia.org/wiki/Californien), og på det tidspunkt offentliggjorde alle større tv-stationer, at Obama efter deres opfattelse var vinder af valget.

I sidste ende var Obamas sejr ganske overbevisende med 365 "electoral votes" mod McCains 173, og Obama kunne i Grant Park i Chicago lade sig hylde som værende valgt som USA's 44. præsident.

### **Finansiering**

I første halvdel af 2007 samlede Obamas kampagne 58 mio. [USD](https://da.wikipedia.org/wiki/Amerikanske_dollar), hvilket var mere end hans konkurrenter og mere, end nogen tidligere har gjort. 16 mio. USD kom fra små (mindre end 200 USD) bidragydere.

I de første tre måneder af 2008 gav donorer 134 mio. USD til valgkampagnen, et beløb der ikke mindst kom ind via [web-indbetalinger](https://da.wikipedia.org/w/index.php?title=Webbetaling&action=edit&redlink=1). Alene i marts måned benyttede 442.000 bidragydere sig af internettet.[[21]](https://da.wikipedia.org/wiki/Barack_Obama#cite_note-21)

19. juni 2008 meddelte Obamas valgkampagne, at den fraskrev sig retten til at modtage statslig finansiering af den egentlige valgkamp. Det var første gang siden statsstøtten blev indført (efter [Watergate](https://da.wikipedia.org/wiki/Watergate)), at en af de store partiers kandidater sagde nej til dette bidrag, som i 2008 ville udgøre 85 mio. USD til hver kandidat. På dette tidspunkt vurderedes det, at private bidrag til Obama ville nå op på 265 mio. USD inden valget mod John McCains 113 mio. USD.

Hermed fraveg Obama et tidligere løfte om det modsatte, nemlig kun at ville føre valgkamp for offentlige midler; hans nye argument var, at de mange små bidrag, han havde modtaget, i sig selv var et tegn på en hidtil uset bred politisk interesse hos den amerikanske befolkning.

## Præsidentperioden

### **Indsættelsen og ministerudnævnelser**

Tilskuere samlet på [National Mall](https://da.wikipedia.org/wiki/National_Mall) for at overvære indsættelsesceremonien.

[Indsættelsen](https://da.wikipedia.org/wiki/Inds%C3%A6ttelsen_af_USA%27s_pr%C3%A6sident) af Obama som præsident fandt sted den [20. januar](https://da.wikipedia.org/wiki/20._januar) [2009](https://da.wikipedia.org/wiki/2009) efter bestemmelserne i [forfatningen](https://da.wikipedia.org/wiki/USA%27s_forfatning). Den traditionelle indsættelsesceremoni markerede begyndelsen på hans første periode som præsident, samt Joe Bidens første periode som vicepræsident. Temaet for indsættelsen var "En frihedens genfødsel", som også markerede at det var 200 år siden Abraham Lincoln blev født.

Obama underskrev formelt papirerne for sine regeringsnominationer en time efter indsættelsen, og Senatet godkendte seks af ministerudnævnelserne senere på indsættelsesdagen. han underskrev også kort efter en bestemmelse om, at [Guantanamo-lejren](https://da.wikipedia.org/wiki/Guantanamo-lejren) skulle lukkes inden et år, hvilket var i overensstemmelse med hans valgløfter.

### **Regering**

Uddybende Uddybende artikel: [Regeringen Barack Obama](https://da.wikipedia.org/wiki/Regeringen_Barack_Obama)

Sammensætningen af Barack Obamas [regering](https://da.wikipedia.org/wiki/Regering) var klar i midten af december 2008. han varslede forud, at han ønskede sig en regering, som både repræsenterede politisk bredde og det etniske mangfoldighed i USA. Den inkluderer blandt andet udenrigsminister [Hillary Clinton](https://da.wikipedia.org/wiki/Hillary_Clinton), justitsminister [Eric Holder](https://da.wikipedia.org/w/index.php?title=Eric_Holder&action=edit&redlink=1), finansminister [Timothy Geithner](https://da.wikipedia.org/wiki/Timothy_Geithner), forsvarsminister [Robert Gates](https://da.wikipedia.org/wiki/Robert_Gates), energiminister [Steven Chu](https://da.wikipedia.org/wiki/Steven_Chu), FN-ambassadør [Susan Rice](https://da.wikipedia.org/wiki/Susan_Rice) og indenrigsminister [Ken Salazar](https://da.wikipedia.org/wiki/Ken_Salazar).

Flere kvindegrupper, som var blandt Obamas vigtigste støttespillere i valgkampen kritiserede, at der er for få kvinder blandt regeringsmedlemmerne.[[*kilde mangler*](https://da.wikipedia.org/wiki/Wikipedia:Kildeangivelser)] Meningsmålinger viste at 75 % af de adspurgte er tilfredse med Obamas regeringsmedlemmer.

### **Nobels fredpris**

Nobels fredspris 2009  
Foto: Harry Wad

Uddybende Uddybende artikel: [Nobels fredspris 2009](https://da.wikipedia.org/wiki/Nobels_fredspris_2009)

Den [9. oktober](https://da.wikipedia.org/wiki/9._oktober) [2009](https://da.wikipedia.org/wiki/2009) offentliggjorte [Den Norske Nobelkomites](https://da.wikipedia.org/wiki/Den_Norske_Nobelkomite) leder [Thorbjørn Jagland](https://da.wikipedia.org/wiki/Thorbj%C3%B8rn_Jagland) at Barack Obama blev tildelt Nobels fredspris for [2009](https://da.wikipedia.org/wiki/2009).[[22]](https://da.wikipedia.org/wiki/Barack_Obama#cite_note-22) Nobelkomiteen kom med følgende begrundelse: "Obama får fredsprisen for sin ekstraordinære indsats for at styrke [demokrati](https://da.wikipedia.org/wiki/Demokrati) og mellemnationalt samarbejde. Han har som præsident skabt et nyt klima i internationalt diplomati hvor dialog og forhandlinger foretrækkes som virkemidler."

## Familie og privatliv

Barack Obama sammen med sin kone [Michelle Obama](https://da.wikipedia.org/wiki/Michelle_Obama).

Obama mødte sin kone Michelle i juni 1989, da de begge havde et sommerjob ved advokatfirmaet [Sidley Austin](https://da.wikipedia.org/w/index.php?title=Sidley_Austin&action=edit&redlink=1) i Chicago.[[23]](https://da.wikipedia.org/wiki/Barack_Obama#cite_note-23) Michelle arbejdede i tre måneder som Obamas rådgiver i firmaet. Hun afviste hans første forsøg på at arrangere en date. De begyndte dog på en date senere denne sommer, hvilket endte med, at de blev forlovet i 1991 og gift den 3. oktober 1992.[[24]](https://da.wikipedia.org/wiki/Barack_Obama#cite_note-24) Parrets første datter, Malia Ann, blev født i 1998[[25]](https://da.wikipedia.org/wiki/Barack_Obama#cite_note-25) efterfulgt af en anden datter, Natasha ("Sasha"), i 2001.[[26]](https://da.wikipedia.org/wiki/Barack_Obama#cite_note-26)

I april [2009](https://da.wikipedia.org/wiki/2009) fik familien hunden [Bo](https://da.wikipedia.org/wiki/Bo_(hund)), efter at Barack havde lovet døtrene det under valgkampen året før. Bo fik i august [2013](https://da.wikipedia.org/wiki/2013) selskab af [tæven](https://da.wikipedia.org/wiki/T%C3%A6ve) Sunny.[[27]](https://da.wikipedia.org/wiki/Barack_Obama#cite_note-Sunny-27)

## Bøger af Obama

I [1995](https://da.wikipedia.org/wiki/1995) udgav Obama selvbiografien *Dreams from My Father: A Story of Race and Inheritance*, hvori han indrømmer at have prøvet [marijuana](https://da.wikipedia.org/wiki/Marijuana) og [kokain](https://da.wikipedia.org/wiki/Kokain). [Oktober](https://da.wikipedia.org/wiki/Oktober) [2006](https://da.wikipedia.org/wiki/2006) udgav Obama sin anden bog *The audacity of hope*. Begge bøger blev [bestsellere](https://da.wikipedia.org/wiki/Bestseller), og den seneste er oversat til flere europæiske sprog. De er med Obamas egen indtaling udgivet som [lydbøger](https://da.wikipedia.org/wiki/Lydbog) og har begge vundet en [Grammy](https://da.wikipedia.org/wiki/Grammy) for [Best Spoken Word Album](https://da.wikipedia.org/w/index.php?title=Best_Spoken_Word_Album&action=edit&redlink=1).

### **Bøger af Obama oversat til dansk**

* *Arven fra min far (Dreams from my father)* (2008) ([ISBN](https://da.wikipedia.org/wiki/Internationalt_Standardbognummer) [978-87-11-31889-8](https://da.wikipedia.org/wiki/Speciel:ISBN-s%C3%B8gning/978-87-11-31889-8))
* *Mod til at håbe. (The audacity of hope). Tanker om generobringen af den amerikanske drøm* (2008) ([ISBN](https://da.wikipedia.org/wiki/Internationalt_Standardbognummer) [978-87-7514-195-1](https://da.wikipedia.org/wiki/Speciel:ISBN-s%C3%B8gning/978-87-7514-195-1))

### **Bøger om Obama oversat til dansk**

* *Obama – Et løfte om forandring* af [David Mendell](https://da.wikipedia.org/w/index.php?title=David_Mendell&action=edit&redlink=1), People's Press, 2008
* *Kometen – Barack Obamas vej mod Det Hvide Hus* af [Martin Burcharth](https://da.wikipedia.org/wiki/Martin_Burcharth), Informations Forlag, 2008